Dastumaden gwerziou poblus/a-bezh - Wikimammenn\nDastumaden gwerziou poblus/a-bezh\n< Dastumaden gwerziou poblus\nR. Prud’homme, 1904\nMêrour en Kallak\nDISPAKET HA KEMPENNET GANT\nHAG EMBANNET GANT MADELEZOU\n(Vendu au profit de l’Union Régionaliste Bretonne)\nR. PRUD'HOMME, MOULLER-LEVRER\n(En gwerz en holl leorstaliou a-zoare, ha ti Botrel pe Jaffrennou).\nR. PRUD’HOMME, MOULLER-LEVRER\nce recueil de vers\ndu vieux Barde-fermier Godest\na pu être imprimé\ngrace à la générosité\ndu vaillant et aimable Barde\nqui a bien voulu offrir\nla somme nécessaire à l’éditer\npour les bardes indigents\nAn dastumaden gwerziou-ma\ngant ar Barz koz Mêrour Godest\na zo bet gallet hi moulla\nbennoz da vadelez\nar Barz kalonek ha karantezus\npehini an neuz kinniget\npeadra d’hi embann.\nevid Barzed ezommek\nNota Bene. — Le produit de la vente servira à créer un prix qui sera consacré aux Concours poétiques populaires de l’Union Régionaliste Bretonne (Kevredigez Broadus Breiz).\nCarnoët, par Callac, 1-11-03.\nSoyons charitables et doux,\nCar c’est l’âme de nos ancêtres\nQui chante au cœur de leurs binious !…\nPort-Blanc, par Penvénan, 28-10-03.\nBARZED AR BOBL : JULUAN GODEST\nN’am meuz ket santet biskoaz brasoc’h lawenidigez, evid an deiz-ze ma tigouezaz ganin war leur-gear Kallak eur c’houër arru war an oad, hag a lavaraz d’in : « C’houi n’anveet ket ahanon, Aotrou, mez me oar mad piou oc’h-hu ha pesort labour e ret evid ar brezonek. C’houi hag ho seurt eo ho peuz harzet hon iez da vond da goll… »\nSouezet e oan o klevet eul labourer-douar o komz evelse, ken nebeut boazet emomp-ni, siwaz, da gleved tud ar bobl izel o kemeret aket en traou o mam-vro hag o mam-iez.\nMez an den koz a oa diragon na oa ket deuz niver al labourerien a lavar eo awalc’h d’ezo « turc’hial o douar » ; heman, daoust d’ezan da veza eur mêrour hag eur poanier, a zave a vare da vare e ene war zu krec’h, hag a daole e zellou tresek an amzer gaër dremenet. E galon, entanet gant karantez e vro hag e iez, en nevoa great d’ezan ober gwerziou kaër.\nLavaret a reaz d’in e vije gret anezan Juluan Godest. E oad ? Pemp bloaz ha hanter kant ! Er bloavez 1849 e oa ganet en keriaden Mene-Houarnek, parroz ar Chapell-Neve. Mab hena oa deuz a c’houec’h a vugale. E dad na oa nemed eur mêrour paour, ha dre ze na oa bet nag amzer, na peadra, da gas Juluan d’ar skol. Mez dre ze ive, biskoaz « skol gallek » na labeaz e natur breton !\nDre ma kreskaz, Juluan Godest a droaz war ar rimou, ha meur a wech, moarvad, en amzer e iaouankiz, e tiduaz e genvroiz gant e zoniou hag e zisputou, e-pad ar festou-noz hag an nëadeier. Donezonet e oa d’ezan gant Doue eur memor ledan-dreist, hag a vire ar zonj piz deuz kement rimell a zave.\nDimezi a reaz Juluan da eur bloaz warnugent : (iaouank e timezer en Breiz !) hag e diegez a greskaz buan betek kaout dek a vugale — war bere n’euz brema nemed daou veo. — Flamm Godest evid ar varzoniez brezonek a greske ive mui-ouz-mui. Evid gallout lenn Gwerziou en e iez, e lakeaz en e benn diski al lizerennou. Dond a reaz e daol gantan, hag eun nebeud bloavejou goude e briadelez e c’halle lenn ar c’hanaouennou poblus-ze a ve kavet da brena war leuriou ar marc’hajou hag ar pardoniou. Pebez nerz-kalon e oe red d’ezan kaout evid dond a-benn deuz e venô ! Ni, tud bet disket er skolajou, ha staget abred da ziluia levriou, n’hon euz ket zur eun ide deuz ar boan a dle kaout eun den great, evid diski lenn, hep sikour na kentel eur mestr.\nAhanta, bravoc’h c’hoaz a zeuaz gant hon barz. Pa oe deut da labourat mêredi Ar Marouz Braz, en kommun Kallak, e fellaz d’ezan diski skriva brezonek. An noz, deuz sklerijen al lutik rousin, e komansaz esa formi war eur paper lizerennou-moull henvel deuz ar re a wele war e levr. Tammik ha tammik, e c’hallaz lakaat skritur-moull en e zao. Goudeze, ha gant eur basianted dreist-ordinal, e teuaz a-benn da chench e c’hiz-skriva ha da baka an tu da gaout eur skritur-plean, dam henvel awalc’h deuz skritur unan bet er skol !\nAN NOZ OUZ SKLERIJEN AL LUTIK…\nNeuze e oa lawen braz Juluan Godest ! Brema ’ta e c’hallje, da vihana, skriva ar bern gwerziou a oa red d’ezan miret anezo en e empenn ! Brema e c’hallje, ouspenn lenn oberou ar varzed hag ar c’helaouennou, rei e oberou e-hun da lenn d’ar re-all ! Beza en neuz en e di eun dousen bennag a gaïerou war bere en neuz skrivet e werziou, e zoniou, e zisputou hag e gantikou. Rag beb sort zujedou a zeu gant ar barz poblus-ma — petra bennag na gavo al lenner e-barz al levrik-ma nemed eun nebeudik bihan euz e varzoniezou.\nEn 1895, Juluan Godest a zeuaz da chom da vêredi Kerlaë, tostik da Gallak. Eno ’ma o chom brema, o c’honid e vara gant c’houezen e dal — pez na vir ket outan da gaout amzer da zevel rimelladennou hir en hon iez karet.\nAze ’meuz lavaret ar gir rimelladennou. N’eo ket gwirion ar gomz-ze. Kemm braz a zo etre eur rimeller ha Godest. Juluan Godest a zo eur barz, gret war batrom ar re-goz. En e greiz, a-dreuz d’ar c’hantvejou, eo beo an hevelep tan hag a lake da zaillat evit o iez hag o bro kalonou barzed evel Gwic’hlan, Aneurin, ha war o lerc’h ar C’hloareien a deuz skrivet ar mysteriou, an nouelou, hag ar c’hanaouennou koz a lenner er Barzaz Breiz.\nEvit gwir, e rimou n’o deuz ar stum gwiziek o divije bet, mar vije bet Godest eur barz disket : awechou int hir eun tam, awechou na ve ket pell evit trei diwar e vam-skrid, awechou ec’h adlavar ar memez traou, awechou eur gir gallek bennag a zo sklabeet ama hag ahont en e vrezonek... mez daoust da gement-se, ar Vretoned a gavo plijadur ha diduamant ouz lenn gwerziou poblus eur c’hoziad ken dister ha n’en neuz ken c’hoant nemed meuli e vro, ha lakat ar re all d’hi meuli.\nSkouer ha frealz da galz a dud a vo ar gwerziou-ma. Diskouez a refont n’eo ket maro war ar meazou an tan-zakr a lak da c’henel an ebestel en pajen izella an denelez ; diskouez a refont d’ar varzed, d’ar skrivanierien ha da gement hini a labour evit mad hag interest Breiz, n’eo ket poan gollet hon hini hag e kouez hon had en meur a galon e-lec’h ma tic’hoan founnus, diwarnan awechou eur c’haër a eost.\nFanch « Taldir » JAFFRENNOU.\nGWERZ diwar-benn ar brezel gret d’ar\nbrezonek gant gouarnamant Bro-C’hall.\n(War don Gwerz Santez Anna).\nM’ho ped, Drinded adorabl, Tad, Mab, Spered Santel,\nReit d’in gras da ziskleria dre-holl en Breiz-Izel\nAr brezel a zo breman ’barz en Frans asuret\nEneb d’al lezen gristen, eneb d’ar brezonek.\nMe gred an holl diaoulou zo en ifern taolet\nGant Doue Holl C’halloudek ’balamour d’ho fec’hed,\nPa ’defoa dre o ourgouil savet eneb Doue\nInt diskaret en ifern hed an eternite ;\nMe gred e maint en malis deuz an holl gristenien\nDre ma welont anezê o voned a vanden\nDa gemer ar plas a oa evitê prientet\nMa vijent chomet fidel ha beza bet sentet.\nImplia rent o malis ebarz en peb fêson,\nKlask lakaat ar gristenien da chenj relijion,\nDa zevel eneb Doue, vel m’o deuz gret ive\nD’o c’has gantê d’an ifern, hed an eternite.\nEvel keillen, kreiz an hanv, dre Frans int bet redet\nHa kalz deuz a sperejou o deveuz bet tromplet;\nHa deuet int bet a benn d’o gonid ken buën\nM’o deuz ’n em roet d’ezê evel zervijerien.\nLabourat rent dre adres ebarz en peb fêson\nKlask diskar dre-holl en Frans ar gwir relijion,\nHa dreist-holl en Breiz-Izel, hon bro ken karantek,\nE klaskont, ouspenn, diskar hon iez ar brezonek.\nGoût ouzont ar Vretoned a zo katoliked\nHa ’barz en iez brezonek e vent holl kelennet ;\nDifenn zo komz brezonek d’ezê en neb doare\nVid diskar dre ze, esoc’h, hon spered hag hon fe.\nMad meurbed eo, asuret, e ve gret skol gallek.\nMad e ve ober ive eun tamm skol brezonek,\nMa c’hello ar vugale derc’hel kiziou o bro\nHa dond da lenn brezonek vel ma rê o zado.\nMa vo d’ar Gall ar gallek, d’ar Breizad, brezonek !\nD’ar Gaskogn e c’haskonach, d’ar Pologn, polognek !\nD’an Afrik ar iez arab, malgach da Vad’gaskar,\n’N eur gir, he iez da beb bro dre-holl war an douar.\nRag Doue Holl C’halloudek an neuz gret ar iezo,\nRoet dre e vadelez he iez zur da beb bro ;\nPa glevet eun ’komz ho iez, e tom outan ho kwad,\nEvel eur bugel bihan ouz e vam hag e dad.\nPa vo êt eun den bennag pell braz demeuz e vro\nE lec’h na glev ken e iez, vel eur sklavour êo ;\nPa gav eun den deuz e vro, raktal komzfont ’n o iez,\nZe a ro skler da intent ’deuz outan karantez.\nMar na ve skrivet en Breiz netra ’med ar gallek\nBuan a vo ankouaet hon iez ar brezonek,\nKollet a vo ine Breiz, kollet vo he bue\nKollet vo an tenzor kaër roet d’emp gant Doue.\nDemeuz an holl denzoriou roet d’emp gant Doue\nAn daou denzor ar c’haëra zo ar Gomz hag ar Fe.\nVel ma lar ar veleien, « ar brezonek, ar feiz,\nZo roet d’emp gant Doue vel breur ha c’hoar en Breiz. »\nMar kaser ar brezonek er meaz a Vreiz-Izel\nNeuze ’ta ar fe, he c’hoar, iel da heul vo ket pell,\nNeuze ive, siwaz d’eï, Breiz a vo dilezet,\nAn dud a vo Gallaoued hag holl framasoned !\nMiromp hon iez, hon c’hreden, holl dud a Vreiz-Izel,\nGouzanvomp holl ar maro kent vid ho dilezel,\nMiromp hon c’hreden, hon iez, d’emp ha d’hon bugale\nHag e vemp holl kurunet eun de ebarz an ne.\nLavaromp d’an Enebour hep doned da sponta,\nPa zeuio d’hon argasi, hardi ar c’homzou-ma :\nKentoc’h e leuzfen tenna ma zeod ermeaz ma bek\n’Vid dihan da gozeal ma iez ar brezonek.\nDleet eo d’emp, dre daou dra, doned holl d’e viret.\n’Balamour ma ’c’h eo Doue an neuz han d’emp roet,\nHa dre respet d’hon tadou, a goz amzer meurbed\nAboue amzer Tour Babell ’zigas d’emp brezonek.\nTour Babell a oa zavet ’barz en amzer Jafet :\nHennez oa mab da Noë, tad hon iez binniget ;\nGomer oa mab da Jafet, a gomze brezonek,\nE vugale ouen da ouen ’deuz han d’emp digaset .\nGoude, eun den hanvet Kelt a zeu deuz e ligne,\n(Eun den fur, honest, disket, ha galloudus ive),\nGant e gerent, en Breiz-Veur ec’h eo bet diskennet\nHa dreizan nimp holl a zoug an hano Keltied.\nPa zeuaz hon zadou-koz deuz Breiz-Veur d’ar vro-mê\nTigaschont en Breiz-Vihan brezonek ha gwir fe,\n’Boue ’spenn pevarzek kant ’lâ, mad o deuz o miret,\nEn despet d’ar brezellou a zo bet d’ezê gret.\n’Balamour da ze, Doue an neuz o binniget\nMemez Enezen ar Sent Breiz-Izel oa hanvet ,\nDoue neuz roet d’ezê bugale galloudus\nA zo bet en emgannou a-viskoaz kourajus.\nWar vor koulz ha war zouar, ’kement lec’h ma vale\nAr soudard breizad-kristen, dre-holl kaloneg ê !\nPa glev an enebourien komz deuz ar Vretoned\nO gwad en o gwaziou zeu da veza sklaset.\nPa vent ’barz an emgannou, hint zo vel leoned\nPe c’hoaz evel an tigred, fumet ha kounaret ;\nBiken na souzfont a-dren deuz o enebourien\nRag Doue a zo d’ezê an nerz hag ar souten.\nDaoust ma klask ar C’hallaoued hon gwall waska brema,\nRed eo d’ê bepred anzao holl ar wirione-ma :\nMar ’deuz bet kalz viktoriou en peb bro deuz ar bed\nAr Vretoned kalonek o deuz o zikouret.\nMar ’boa gwechall Breiz-Izel deuz a Vro-Chall staget\nA oa dre wir union, war ar paper merket ;\nRag mar bije dre vrezel e vijemp bet forset\nVijemp marvet war ar plas kent vid beza pleget.\nPa ’dije rentet Breiziz an dlead d’ar roue\nVijent lezet ’n o frankiz ebarz en peb mare,\nEvid heul o c’hredennou, o fe, o brezonek\nHag holl giziou Breiz-Izel vel m’o dije karet.\nMez ar renerien vrema o deveuz ankouaet\nAn emgleo a oa gwechall gret gant ar Vretoned.\nChoant zo deut d’ê d’hon flastra ’n hon brezonek,’n hon fe,\nD’hon lakat framasoned, da vlasfemi Doue.\nMez ni a zo tud leal ha kourajus meurbed.\nSentus omp d’ar Republik, herve ar c’horf bepred.\nMez hon iez ar brezonek ha kiziou Breiz-Izel\nKentoc’h vid o dilezel teufomp holl da vervel.\nVidon da veza rimer, asur na c’houllan ket\nDond da steui ar ravolt en neblec’h dre ar bed.\nGoull ’a ran unvaniez, peuc’h ha gwir garante,\nHa gras goude hon maro da voned ëon d’an ne.\n[Gwerz gret en mil nao c’hant tri, ’barz en miz gwengolo ;\nKalz a dud dre vesk ar glo a zorne o edo.\nGant arne braz en Argoat kalz a draou zo kollet,\nGwalen gasti, gant Doue, war Frans a oa skoet.\nHa mar fellfe d’ac’h gouzout piou an neuz he rimet\nJuluan Godest eo zur, deuz a barroz Kallek,\nOajet a ugent mil de, ha warnê eun tri chant,\nEn e vicher labourer ema bepred kontant.\nGWERZ diwar-benn an hegas a rer deuz ar\n(War don Santez Genovefa pe Ar Roue Salomon).\nKrouer an ne hag an douar\nAr stered, an heol, hag al loar,\nDoue kement a zo krouet\nRoet sklerijen d’am spered.\nDa ziskleria ar venjanso\nZo dre-holl en Frans en peb bro\nEneb an holl relijiuzed,\nBeleien, breudeur, seurezed.\nAn holl c’hongregasionou\nPere ra eurusted hon bro\nNa glaskent ’med ober ar vad\nPephini anê ’barz e stad.\nHi zo servijerien Doue :\nOutê hen an neuz karante :\nPa resevomp grasou Doue\nDeuz an ne e teuont dreizê .\nDre o finijen, o feden,\nTennont gras Doue war hon fenn\nTrei diwar Frans ar gwalennou\nChechet dre nerz hon fec’hejou.\nMar kendalc’h ar Frans da bec’hi\nMar chom an dud-se hep pedi,\nSerten buanegez Doue\nA gouezo warnê hep dale.\nSethu ama ar skouer a ze\nArru gwecball en gwirione.\nPe kredfet pe na gredfet ket\nAr wirione eo, asuret.\n’N Aotrou Doue a lavare\nDa Abraham eun de a oe,\nO komz demeuz ar gwalenno\nOa prest da stlapa war ar vro :\n« Mar be en Sodom ha Gomor\nDek den a rafe d’in enor\nDek den santel am zervijfe\nPardonfen holl ablamour d’ê. »\nAn dek den na oant ket kavet.\nAr gourdrouzou oa sevennet.\nGlo-tan-foëltr deuz krec’h a gouezaz\nHag an diou gear fall a loskaz.\nOuspenn, ebarz en hon amzer,\nZo arru c’hoaz eun ekzempl kaër\nAsur war ar memez zujed :\nHen komprenet mad, me ho ped.\nAr Martinik hoc’h euz klevet\nZo kalz anezi distrujet\nDre ma ’deveuz, en gwirione\nGret disprizanz vraz euz Doue.\nMene Peillet aboue kant lâ\nNa daole na tan na netra,\nPa ’deuz tud ar vro melitet,\nDoue, dreizan, neuz o devet !\nDoue, mestr ar meneiou-tan\nHa da beb tra, braz ha bihan,\nPa gomzo, peb tra a vo gret\nVel m’an deveuz gourc’hemennet.\nMar kendalc’h tud ar Frans ive\nGwaska servijerien Doue,\nPa vezo ar muzul baret\nGant gwalennou e voïnt skoet.\nDoue an neuz pasianted,\nMez ankouaus, sur ne n’eo ket,\nMar kendalc’her ar blasfemou\nTigaso warnomp gwalennou.\nAllaz, allaz, ar Fransizien\nGant Satan eo touellet o fenn,\nHo laket an neuz en maliz\nDeuz Jezus-Krist hag e iliz.\nGwechall ive, Israelis\nPa oa war ar bed Jezus-Krist\nEn deuz han laket d’ar maro\nEvid e holl vadobero.\nEn Frans, memez tra a c’hoarve\nGant gwir servijerien Doue.\nOber reont vad en dro d’ê\nHa bepred e zo droug outê.\nAr re zo karget da brezeg,\nHeul lézen Doue o deuz gret.\nGret ’deuz brezel d’an holl siou\nDa beb bro roet avizou.\nAr re zo karget deuz studi\nBepred deuz roet mad ali.\nO skolajou a zo mad sur\nNeb o hennto a vezo fur.\nAr breudeur, seurezed ive\nA ra skol reiz d’ar vugale,\nRoet d’ezê kelennou mad,\nDisket d’ê senti deuz o zad.\nVit netra labouront bepred,\nAr gouarnamant n’o faë ket,\nPaëa rent zoken truajou\nVid o zier, o skolajou.\nPiou n’en divije ket kredet\nE vijent dre holl Frans karet ?\nMez ar c’hontrol krenn a rer d’ê :\nEr meaz a Frans kaser anê.\nHa petra zo kiriek da ze ?\nAn holl hen goar kenkoulz ha me.\nDre m’o deuz c’hoant en o c’halon\nDa ziskar ar relijion.\nGout a ret dour ar feuntennou\nA gas dour ’barz ar rivierou,\nA ra d’ar pesked dond nombrus\nHa kreski diskoill ha founnus.\nMar be sec’het ar feuntennou\nE vanko dour ’barz ar steriou,\nAr pesked zeui da berisa\nHep dale ’c’h efont da netra.\nAn dud santel zo feuntennou\nZigas d’emp dour ar gwir grasou,\nMar bent er meaz a Frans kaset\nAr fe gristen vo diskaret.\nSethu e krozmol tud dife\nEneb ar galloud a Zoue !\nMez gwënn ar fe a zo plantet,\nHe griou na voïnt ket tennet.\nDoue a bermet ze, ouspenn,\nVid amprou e zervijerien,\nNep vo fidel bet’ ar maro\nA vo kurunet en nevo.\nDoue denno e c’hloar ouspenn\nDeuz poaniou e zervijerien.\nRag pa na ve ket a gombad\nN’ouzer ket piou zo soudard mad.\nHa mar be diskaret ar wënn\nEn he flas a zeui dek planten,\nHag ar plant ië-ze a raio\nJoa da galon roue ’n nevo.\nGoude ze ’taolfont bleun skeudus\nGant eur c’houez ken dilisius.\nJoaüsaet e vo peb bro\nGant ar c’houez dous euz ar bleunio.\nGoude e taolfont kalz freuz mad\nDa ginnig da Zoue An Tad,\nDa Jezus, ar Mab eternel\nHag ive d’ar Spered Santel.\nDa c’hortoz ma tigoueo ze,\nKimiadomp brema gant true\nDeuz kement hini zo forset\nDa vond ’meaz a Frans hep sujet.\nKri vije ’r galon na ouelje\nEn tier-ze neb a vije,\nO weled gouarnerien kri\nO vouta ’nê demeuz o zi.\nEt int d’ar broiou estranjour\nN’ouzon pelec’h tu-all d’an dour,\nKalz anezê en eur vro goue\nRenko achui o bue.\nAn holl dud keaz-ze gimiade\nDeuz kement hini o c’hare,\nMantret o c’halon gant glac’har\nOant prest da zempli d’an douar.\nAr re oa beo o zad, o mam,\nD’o c’havout ec’h eent buan,\nGant glac’har braz ha huanad\nAn daërou en o daoulagad.\n— « Salud, ma zad ha ma mam geaz,\nDeut on da ober d’ac’h enkrez.\nDond ran siwaz, d’ho klac’hari,\nRed eo d’emp ober disparti. »\nAn tad, ar vam, p’o deuz klevet,\nZo chomet o c’halon mantret,\nSemplet int eno d’an douar,\nHa fatiket gant ar glac’har.\n— « Ni zonje d’emp, o bugel mad,\nC’houi a zerrje hon daoulagad. »\n— « Lezen heuzus, barbar ha kri !\nRed eo d’emp en em zepari ! »\n— « Keno, breudeur, c’hoarezed keaz,\nDeut on da ober d’ac’h enkrez ;\nEnnon e oa hoc’h holl fianz,\nRed eo d’in mond er meaz a Frans. »\nAr breudeur hag ar c’hoarezed\nDa ouela hi zo komanset,\nGlebia rent eno an douar\nEn eur skuill daërou a c’hlac’har.\n— « Keno, kerent ha mignoned,\nHa kemend am c’har war ar bed,\nO ma Doue, roet nerz d’in\nPe war ar plas ama varvin ! »\nBrema ’man tro ar vugale\nD’ober kimiad ar garante\nDeuz ar frered, ar seurezed,\nPere ’devoa o skolaet.\nAn holl dud paour-ma a boke\nDa bephini ar vugale,\nGant glac’har braz ha huanad,\n— « Keno, emê, bugale geaz,\nDeuz ho kuitaat ni ’meump enkrez,\nNi garche chom ganac’h ama\nVid ho kelenn hag ho skolia.\nEul lezen ’n hon eneb zo gret,\nEr meaz a Frans renkomp moned !\nEn gras Doue bevet diflam,\nSentet euz o tad hag o mam. »\nAr vugale p’o deuz klevet\nDarn anê zemple d’an douar\nDre an nerz demeuz o glac’har.\nPa oa ’r vugale dizemplet\nDa grial hi a zo kroget :\nSklasa rea ar c’halono\nDemeuz o c’hleved o ouelo.\n— « Ha posubl e ve, tud santel,\nVe gret eul lezen ken kruel ?\n— « Mil bennoz Doue d’ac’h bepred\nDa veza bet hon skolaet,\nHon disket da garet Doue\nHon zud hag hon nesa ive. »\nBiskoaz kimiad sur na oa bet\nMuioc’h estlammus da gleved.\nGant ar gri, tistone ar vro\nVel an hekleo ’barz ar c’hoajo.\nGoude kemend deuz a enkrez\nKemeromp eun tam levenez,\nRed eo d’emp raog en em guitat\nDoned holl d’en em joaüsat.\nHa pedi an Aotrou Doue\nDa joaüsat kemend zo bev,\nDa bardoni hon fec’hejou\nEvid ma iemp holl d’an nevou.\n[Mil nao c’hant tri, ’barz en miz Est,\nEr c’houlz ’ma ar Republik mestr,\nDre gloeier braz war ar bed\nAm meuz ar werz-ma kompozet.\nEun den dister on, asuret,\nJuluan Godest on hanvet,\nHa oajet ec’h on skleramant\nDeuz a bemp plâ ha hanter kant.\nMez mar am meuz, deuz hi laret\nEun den bennag drouk-kontantet,\nIskuz, pardon a c’houlennan\nHa gras d’emp holl da vond d’ar joa. Amen]\nPREZEGEN pe DISKOURZ diwar-benn an\nholl votadejer deuz ar vro.\n(War an ton a junto).\nMe ho ped pinvik ha paour da bresta ho silanz\nMa teuin da ziskleria ebarz en ho prezanz\nAr pez zo war ma spered en devez a hirie\nMez na lavarin netra nemed ar wirione.\nMam-skrid ma frezeg a zo an eleksiono\nPere ebarz en Bro-C’hall a ve gret en peb bro.\nEvid choaz kandidaded da zoned d’hon difenn,\nDirag ar gouarnamant da ober al lezen.\nRenti ran meulodiou da Chouarnamant Frans\nPehini a c’hourc’hemenn gant kalz deuz a brudanz,\nMez en eleksionou na ve ket lealded\nNa justis nag honestiz evel ma c’h eo dleet.\nHa daoust d’ar gourc’hemenn mad pehini zo roet\nE weler dislealded ’barz en peb bro bepred.\nGant tud pinvik ha tud paour, tud a beb kalite\nE weler dislealded ebarz en peb kontre.\nTud pinvik zo a bretant komandi d’ar re baour,\nDre m’o deveuz da zispign kalz a arc’hant hag aour.\nHag ar re baour a renko senti zur dioutê\nPe, pa vo kavet an tu, vo venjet warnezê.\nAr c’handidad vo mignon, evitan vo votet\nPa ve dislealla den zo war c’hourre ar bed !\nLavaret d’in me ho ped, herve ho konstianz,\nHag evelse eo lakat ar peuc’h ebarz en Franz ?\nPa ’man an eleksion ebarz en librente\nDa bephini da voti herve e volonte.\nPerag eo dleet d’ar paour kavout komandamant\nHa renkout mond da voti eneb e zantimant ?\nMar choazet eun disleal, c’houi c’houlenn dizurzou\nEveltan c’houi vo kablus deuz e falloberou.\nEur ho maro, da Zoue kont a ze e rentfet\nRag herve hoc’h oberou c’houi a vezo barnet.\nTud all zo hag a lavar : Vid me na votin ket\nMar na zeuer da rei d’in butun da vutunet,\nMar na garger d’in ma c’hof demeuz a win-ardant\nEn eur voned da voti me na vin ket kontant!\nPa vo karget d’ê o c’hof demeuz a win-ardant\nNeuze an elektourien ’c’h ei da voti kontant,\nDa voti d’ar c’handidat, joaüs braz ha lawen,\nPa dlefe an de warlerc’h goulenn terri o fenn ;\nNeuze diwar an evach, vo gwelet dizurzou\n’Barz en kear ha war ar meaz hag ebarz ar bourkou,\nHa kannou ha lac’hadek meur a wech vo gwelet\nHa dre beb seurt reveulzi vo Doue ofanset.\nLavaret d’in, me ho ped, mar ’peuz eun tam kalon,\nHag evelse eo doned d’ober eleksion ?\nDa c’houlen hon advantach, mad, hag enor hon bro,\nHa kemend hon euz ezom war ar meaz tro war dro ?\nEvid doned da voti evel ma c’h eo dleet\nEc’h eo red mad da genta beza dizoloet\nPiou vo ar muia leal hag ar Breizad gwellan\nHa neuze gant gwirione c’houi voto evitan.\nNa n’euz forz deuz a be renk, na pesort kalite,\nNa dleomp ket zellet ze er c’handidat neve.\nTud leal, ha Bretoned, ha barrek d’hon difenn\nSethu ar c’handidaded a dleomp da c’houlenn.\nN’euz forz pez c’houarnamant evid difenn ar Frans\nGant ma vo gouest ha leal ha leun euz a brudanz,\nHa mar difenn krenv ha stard lezen ar gwir Doue,\nMad hag eürusted ar bobl, peuc’h ha sioulder ive.\nMar choaz Breiz Bretoned vad, zo da esperi holl\nE reio hint o fosubl evid sikour an holl,\nNa espernint nag o foan na memez o mado\nOber refont o fosubl evid sevel hon bro.\nMar choazet eun disleal, na fiet ket ennan,\nPa zonjfet an nebeuta, hen zeui d’ho trahisan,\nHen a laëro ahanoc’h mar deu d’en em fachan,\nKen a vo laket kraban ar Justis warnean.\nDre an deputeed fall, ar c’honsaillerien foll,\nAn drougiez hag an avi a vo mestrou dre holl,\nAr vugale deuz o zud a vezo direspet\nAn taillou war gein ar bobl a vern a vo stlapet.\nVel eur profet me lavar asur d’ar Fransizien,\nMaleur d’ê mar diskaront ama ar fe gristen,\nRag gant an Aotrou Doue Frans a vo kastizet,\nHa dre beb sort gwalennou hi a vo diskaret.\nBrema vel en peb amzer, pobl ar Frans adarre\n’Neuz c’hoant chench relijion, dilezel ar gwir fe,\nMez pa vo bar ar muzul, Doue o c’hastizo\nHa neuze ar Challaoued deuz ze a anduro.\nM’ho ped da lakat evez da bez a lavaran,\nVid ho prasa interest me a gan kement-man.\nPa deufet holl da voti, choazet kandidaded\nA vezo demeuz ho touez, ha kristenien bepred ;\nTud hag a viro ervad gourc’hemennou Doue\nTud hag a garo an holl gant eur wir garante,\nVid ma c’hallo potred Breiz beva holl en o êz\nAdkavout arre ar peuc’h hag an unvaniez.\nRag kaëra tra zo dre-holl war c’hourre an douar\nEo ar peuc’h hag ar sioulder, diguz me hel lavar.\nGwir, ha Reiz, hag Union, Sioulder ha Karante\nSethu aze pez a ra eürusted ar vue.\n’N em unanomp, paizanted, votomp holl en eur vouez,\nDa gandidaded kristen ha kriomp asamblez :\nEnor d’ar c’handidaded a zo umbl ha vaillant\nAr re-ze hon difenno ’penn ar gouarnamant !\n[Juluan Godest an neuz, an diskourz-ma zavet,\nKarout ra e genvroiz, hep espern den a-bed.\nPevar ha hanter kant miz en tu-all da c’houec’h kant,\nSethu aze vid an holl ma oad sur, skleramant.\nNa n’on ket bet er studi ebarz ar skolajou,\nDisket am meuz eun tammik lenn al lizerennou,\nGant gras Doue ha ma foan, me am meuz bet disket\nSkriva ha lenn brezonek, hag eun tammik gallek.]\nGWERZ NEVEZ evid ober meulodi d’an holl Varzed ha d’an holl dud kalonek pere a laka o foan da zifenn hon bro brezonek hag holl giziou mad Breiz-Izel, hag evid ober meulodi d’an holl gristenien a zo sentus ouz komziou an dud vad-se.\n(War an ton a junto ar gwella).\nM’ho ped, Drinded adorabl, Tad, Mab, Spered-Santel,\nReit d’in ar c’hras da ober em bro a Vreiz-Izel\nAr meulodi zo dleet en Breiz d’an holl Varzed\nDeuz ho karet, hag ho kar, hag ho karo bepred.\nNa c’houllan sevel netra hep goulenn ho sikour\nO Drinded Holl-C’halloudek war zouar ha war zour.\nDaoust pegen gwiek e ver, na ve zavet mann vad\nHep ho pennoz, ho skoazel, hep goulenn ho krad vad.\nMa spered a zo dister, c’houi hen goar, ma Doue,\nEvid ober meulodi tud zavant evelse,\nPere deuz diskadurez ebarz en peb fêson.\nDa zifenn ar brezonek staget en o c’halon.\nD’ac’h ma Doue, da genta, e roan meulodi\nC’houi hoc’h euz krouet ar bed, ha krouet pephini,\nD’ar Vretoned kalonek c’houi a ro nerz bepred\nEvid difenn o c’hreden hag o iez brezonek.\nAboue amzer Tour Babel, c’houi peuz gret ar iezo\nRoet dre ho madelez he langach da beb bro,\nMeur a gant lâ zo aboue, ha peb pobl zo chomet,\nDre eo natural d’ezan, fidel d’e iez bepred.\nMe na lavaran netra ’barz em c’hanaouenno\nWar zujed an dud keaz-ze a ra brezel d’hon bro,\nAn drouk-spered milliget ’neuz touellet o ene\nAn dud keaz-ze a gred d’ê reont mad marteze.\nEur gor a zo bulumus a c’hell ober gouli\nHa mar stokomp dioutan, a c’hell noazout d’emp-ni,\nNa hentomp ket an dud-se pe ni a vo tromplet,\nHon fe hag hon brezonek vo ganemp dilemmet.\nNi holl ’barz en Breiz-Izel, dre omp katoliked,\nChoant zo lemmel diganemp hon iez ar brezonek\nO sonjal teufemp ive da zilezel ar fe,\nDa veza framasoned, da blasfemi Doue.\nMez dre ar c’hras a Zoue, ze na erruo ket.\nKentoc’h e ve ’barz en Breiz ar gwad breton skuillet !\nDoue c’hall hen permeti evit hon amproui,\nMar hen pedomp a galon, e rei skoazel d’emp-ni.\nDre-holl ’barz en Breiz-Izel, me wel plant dic’hoanet ;\nKalz a dud leun a fianz, hag a hanver Barzed,\nTud a zo meurbed gwiek, ha meurbed kourajus\nDa zifenn hon brezonek hag hon c’hiz enorus.\nAn dud-ze zo gant Doue vel plant iaouank hadet.\nPa vent neve dic’hoanet e vent dinerz meurbed.\nMez pa astenn o griou, teuont da veza braz\nHa da daol bleuniou seder ha freuz ken douz o blaz.\nTanveet zo ’barz en Breiz kalz deuz o freuzenno\nHa kavet int mad meurbed gant an dud en peb bro,\nFreuzennou ar c’homzou mad ha soniou ar Varzed\nPere ebarz en holl Vreiz zo mad digemeret.\nDre skol an dud-ze en Breiz, tud all c’hoaz a zavo\nBarzed ha tud kalonek evid difenn ar vro.\n’Benn eun nebeud blavejou gant sikour hon Doue\nE-lec’h beza dismantret, e kresko an dud-ze.\nMeulodi d’ac’h, Beleien, meulodi d’ac’h, Barzed,\nMeulodi da gemend den a gemer poan bepred\nDa zifenn ar brezonek ha skiant Breiz-Izel :\nDalc’het bepred d’o difenn, pa ve ret d’ac’h mervel\nRag en eur deuz ho maro, e vo dor an nevou\nDigor frank d’ho tigemer en palez an Aotrou ;\nHerve m’ho po labouret, c’houi a vo kurunet,\nHag holl e vefot eürus en palez an Drinded.\nMeulodi da gemend den a vo sentus bepred\nDa gomzou mad an Druizien, da gelenn ar Varzed,\nVid ma vo braz ar vanden deuz denved an Aotrou,\nHa ma vemp holl a-unan e-kreiz gloar an nëvou !\n[Er blavez mil nao c’hant tri, ebarz en miz here\nAn meuz savet ar werz-ma, dre eur gwir garante\nEvid kana meulodi en Breiz d’an holl Varzed\nD’ar Veleien kourajus ha d’an holl dud gwiek.\nNebeud am meuz a studi, ma spered zo dister,\nN’on ket evit hi rima ’barz en brezonek skler,\nMez entrezoc’h-c’houi, Barzed, me ho ped d’hi reizan\nD’hi reseo dre garante, evel ma hi skrivan.\nMar kavet e ve diez chench komzou em gwerzio\nMe ho ped d’ho embannad en brezonek hon bro,\nAsur dre-holl ’barz en Breiz vefont kemeret mad,\nMar be bolante Doue, hi a daolo freuz mad.\nPa vezo eur gwir soudard kalonek en argad\nEngal eo pesort fuzul, gant ma tenno ervad,\nNa pa nefe labouret nemed gant eur zabren,\nForz zo, mar deu da drec’hi e holl enebourien.\nNa n’on ket bet er studi, er skolajou ive,\nDisket am meuz eun tammik lenn war an a-b-c,\nGant gras Doue ha ma foan, goude me ’meuz disket\nSkriva ma-hun ma gwerziou en hon iez brezonek.\nSiwaz, me a zo koziad : em amzer, ar gallek\nA vije mesk-divesket ’samblez gant brezonek !\nEur goz wênn dic’hoanet kam zo diez da eona,\nMe a zo arru re goz evid dond da reiza.\nKoulskoude ha pa glevfet e vo Godest maro\nLâret vo maro eun den hag a gare e vro,\nE fe hag e vrezonek, ha giziou Breiz-Izel,\nBiskoaz e pad e vue n’eo deut d’o dilezel.\nAn den a zo sempl meurbed, fazia ra bepred,\nDrouk-kontanti kalz a dud hep sonjal droug a-bed,\nMar ’meuz ’ta en eur rimal drouk-lavaret netra\nDigant an holl, umblamant, iskuz a c’houlennan,\nO Doue Holl-C’halloudek, a zo mestr d’ar bed-holl\nM’ho ped da lakat ar peuc’h en Breiz etrezomp holl,\nMe ho ped da bardoni d’emp hon holl pec’hejou\nHa da rei d’emp an eurvad da bignat d’an nevou.\n[War-lerc’h gwerziou poblus ar barz koz Godest, savet dreist-holl war zujedou breton ha relijius, daoust ha na ve ket natural diskouez ive d’al lennerien eur skouer bihan deuz ar c’hiz ma rime gwechall — brema ’zo war dro pevar-c’hant vloaz — barzed poblus Breiz-Izel an amzer-ze ?\nSethu ama eur pennad tennet diwar eun « nouël » brezonek deuz divez ar xvied kantved. Abaoue, hon iez he deuz chenchet, evel ma chench holl iezou beo ar bed, mez na vo ket koulskoude re diez da intent evid ar Vrezonegerien disket.) (Ar c’hempenner.)\nKanomp Nouel vuel (1) da Nedelek \nHa d’hon mestrez, Gwerc’hez roanez c’huek\nA c’hanaz Doe hon Roe. Ha na oe c’huek ?\nBraz eo he gloar en memoar peb kloarek.\nPredestinet kent doned en bed-man\nOe ; ha krouet dre spled (2) an Spered-Glan.\nNe gomzin mui : theologi zo bihan\nDa rei rezon ar berson a homan.\nPemp mil blizen (3) serten, ha tremenet,\nE oe en poan ha saouzan (4) pobl an bed,\nEn tan ha fler gant Lucifer, dre red.\nDre ’r basion ê ’r ranson pardonet.\nEl Gabriel vuel, pa hi gwelaz\nFur dre vurzud, astut (5) hi saludaz\nDre eun ave. Neuze e konsevaz\nAn goar (6) Mari hon Roe ni, ’r Mesiaz.\nEn eun supot (7) peur-devot ha notoer\nAn (7’) Werc’hez-man zeuaz glan hep manier\nRoe ’r Iuzevien, oe Doe ha Den m’hen goer ;\nRag-se gramp fest hervez test an Histoer.\nGanet eo Doe hon Roe, nep hon kroëaz !\nEn testeni, nep a brofesiaz\nOe Izaï, Heli, Hieremiaz,\nAr brofeded. Gwen o bed (8) o c’hredaz !\nHiviziken (9) gret peb den levenez.\nDeut eo Iezu. Sethu. Dre veur druez\nN’hon ankoueaz p’hon lemmaz a lastez ; (10)\nHen eo hon kar, dispar e drugarez.\nA stad uhel, izel oe Doe ’n Elez\nEn korf Mari, hep mui aotroniez (11).\nAn Spered-Glan na lakaz nep annoez (12)\nD’ei d’hen genel, d’hen derc’hel war he laez.\nEur bern mernent (13) a bep hent zo entromp\nMultipliet (er pec’hed dre m’edomp).\nSerten Iezu dre bep tu zo uz d’omp :\n’Ma hon hostiz digoantiz (14), a iz (15) d’omp !\nKomun eman pebunan ahanomp.\nA bep pec’hed bezomp net ; ha pedomp\nAr Werc’hez-man da biv glan e kanomp !\nNep gwez (16) d’ezi, gwâ (17) d’ompni, mar faziomp\nKer mam Iezu, ho siej-hu zo uhel,\nHag ar bediz en languiz (18) zo izel !\nGwerc’hez an Sent, mir hon hent ’n ez kentel,\nMa ’z aimp prest da Fest an Ebestel, Amen. \n(1) Umblamant. (2) Oberianz. (3) Bloavez. (4) Sortilach (5) Gant doujanz. (6) An aounik Mari. (7) Lec’h. (7’) Euz ar. (8) Eurüs o stad. (9) Diagent. (10) Enkrez. (11) Stad an neb zo Aotrou. (12) Poan. (13) Glac’hariou. (14) Hep braventez. (15) Dindan. (16) Gwech abed. (17) Gwaleur. (18) Dienez. Droughirnez.\nTAOLEN AR PEJOU\nGwerz diwar-benn an hegas a rer deuz ar c’hongregasionou dre-holl ebarz Franz\nPrezegen pe diskourz diwar-benn an holl votadejer deuz ar vro\nGwerz nevez evid ober meulodi d’an holl Varzed ha d’an holl dud kalonek pere a laka o foan da zifenn hon brezonek hag holl giziou mad Breiz-Izel, hag evid ober meulodi d’an holl gristenien a zo sentus ouz komziou an dud vad-ze\n11-1903. — Saint-Brieuc, Imprimerie René Prud’homme.\n↑ Skeuden tennet euz An Delen Dir, levr gant Jaffrennou.\n↑ Ar barz a zispleg ama an histor koz herve e greden. (Ar c’hempenner).\n↑ Breiz-Veur eo e vije great Enezen ar Sent anezi. (Noten ar c’hemp.)\n↑ Ar barz a lavar amploc’h ’vid just marteze. (Ar c’hempenner).\n↑ En eul linen a zek silaben, ar 4ed silaben, ar 6ed pe ar 7ed, engal eo, hag an 9ed a rim an eil gant heben.\n↑ Mar ’neuz c’hoant unan bennag da studia ar brezonek koz, ha da ziski her lenn hag her c’homprenn, n’euz nemed labourat leoriou great war ze gant an Aotrone Loth hag Ernault.\nAdtapet diwar « https://br.wikisource.org/w/index.php?title=Dastumaden_gwerziou_poblus/a-bezh&oldid=158866 »\nKemmoù diwezhañ degaset d'ar bajenn-mañ d'an 13 Ebr 2020, da 10:50.


Ar Mab foraner, Rotterdam\nUn tamm eus An Ifern (e Liorzh ar Plijadurezhioù\nUr sell a-dost ouzh lodenn gleiz an deirzaolenn Temptadur Sant Anton\nJheronimus van Aken, pe Jheronimus Bosch (Jeroen Bosch e nederlandeg, Jérôme Bosch e galleg) a zo ul livour izelvroat a orin alaman, ganet e 1453 ha marvet e 1516 e 's-Hertogenbosch, hag alese e teu e lesanv.\n3 Oberennoù yaouankiz\nGanet e oa war-dro 1450 e 's-Hertogenbosch. Paourik e oa e dud, hag int a orin eus Aachen (Alamagn), setu perak e oa anvet van Aken, eus Aachen. Diazezet e oa ar familh er vro abaoe daou ching chong la coulante\nLiverien e oa bet e dad-kozh Jan van Aken hag e dad Anthonis van Aken.\nE 1480 e timezas gant ur plac'h pinvidik eus an noblañs. Monet a reas da ezel Breuriezh an Itron Vari, un aozadur relijiel gouestlet d'ar Werc'hez, a zeuas da vout e livour ofisiel.\nE vuhez e 's-Hertogenbosch a oa sioul ken e oa, etre e wreg, e labour hag e vreuriezh. Koulskoude e kreskas e vrud tamm-ha-tamm, betek e-maez ar vro.\nLenn a rae kalz a levrioù relijion ha levezonet e oa gant an alan a zisivouderezh hag a gevrinegezh a oa o ren, ma kavas un awen nevez a reas dezhañ dilezel e zoare kozh da livañ evit treiñ war-du oberennoù ma weler relijion o talañ ouzh ar pec'hed hag an daonidigezh.\nAn Ifern hag ar Baradoz a weler mesk-ha-mesk, flemmerezh ha buhezouriezh. Dalc'het eo e spered gant an denelezh erru brein ha kondaonet d'an tan peurbadel (teirzaolenn ar C'harrad Foenn war-dro 1500, mirdi ar Prado, Madrid) dre m'he deus troet kein ouzh lezenn Doue. Sorc'henn ar pec'hed a weler splann er Seizh Pec'hed Pennañ (1475-80, mirdi ar Prado, Madrid), Nev ar re foll (1490-1500, mirdi al Louvre, Pariz), teirzaolenn Liorzh ar plijadurezhioù, war-dro 1503-04 (Prado, Madrid), alegorienn vraouac'hus ha pinvidik, tud ha loened hiron, enne daveennoù d'an alkimiezh a-leizh.\nMervel a eure Bosch e 1516.\nE penn-kentañ ar XVIvet kantved e veajas Bosch da Venezia, ha neuze en doe muioc'h a ijin : muioc'h a blas hag a weledvaoù en oberennoù evel Sant Yann e Pathmos (1504-05, Berlin, Gemäldegalerie), Sant Jerom o pediñ (war-dro 1505, Gent, Mirdi an Arzoù-kaer) pe c'hoazh Temptadur sant Anton (1510, Madrid, mirdi ar Prado). En oberennoù-se e tiskouez ez eo buhez ar sent an doare netemañ da vezañ saveteet.\nE-tro 1510 e kemmas e arz, evel ma weler en taolennoù ma savas hanter-dudennoù en talbenn gentañ (Ar C'hurunadur spern, 1510, Madrid Escorial).\nEn e oberennoù e kaver ivez tudennoù a denn da flemmskeudennoù tennet eus levrioù loened ar Grennamzer. Bosch a ijinas ur stil a voe adimplijet gant arzourien all evel Pieter Brueghel gozh, ha priziet-tre e voe e oberennoù gant an dreistrealourien en XXvet kantved.\nDielfennet eo bet e oberenn hag e arz gant Wilhelm Fraenger, istorour an arz.\nGwelout Mirdi brezhonek Hieronymus Bosch.\nDougen ar groaz (munud)\nEcce Homo, Frankfurt am Main\nGouel ar Rouaned, Mirdi ar Prado, Madrid\nAr C'harrad Foenn, Mirdi ar Prado, Madrid\nTemptadur Sant Anton (teirzaolenn), Lisbonna\nAr C'hurunadur spern, Escorial\nDougen ar groaz, Gand\nLiorzh ar plijadurezhioù, Mirdi ar Prado, Madrid\nL'Escamoteur, mirdi kêr Saint-Germain-en-Laye\nHet narrenschip (Nev ar folled), Louvre\nSant Yann e Patmos, Berlin\nAr Varnadenn ziwezhañ (teirzaolenn), Akademie der bildenden Künste, Vienna, Aostria\nOberennoù yaouankiz[kemmañ | kemmañ ar vammenn]\n(1496-1520) – Eoullivadur war goad, 65 x 53cm\n(fr) Stefan Fischer, Hieronymus Bosch – L'œuvre complet, Taschen, 2016 (ISBN 978-3-8365-3834-3)\nBrasañ aon Hieronymus Bosch, gant Philippe Conrad, istorour.\nEl lec'hienn-mañ e c'haller arvestiñ ouzh 57 taolenn diwar zorn Hieronymus Bosch\n(en) Hieronymus Bosch en Artcyclopedia\nArvestiñ ouzh 168 taolenn gant Hieronymus Bosch\nAdtapet diwar « https://br.wikipedia.org/w/index.php?title=Hieronymus_Bosch&oldid=1945810 »\nLivourien izelvroat ar XVvet kantved


krogenn - Wikeriadur\n1.2 Anv-kadarn 1\n1.2.2 Gerioù kevrennek\n1.3 Anv-kadarn 2\n1.3.1 Gerioù kevrennek\n1.4 Anv-kadarn 3\nMeneget er C'hatolikon (croguen).\nDa geñveriañ gant ar gerioù cragen en kembraeg, crogen en kerneveureg.\nkrogenn benel, liester kregin\n→ Termenadur da glokaat (Ouzhpennañ) .\nkrogenn ar glin\nkrogenn ar penn\nesperanteg : ŝelo (eo)\ngalleg : coquille (fr) ; coquillage (fr) ; carapace (fr)\nkembraeg : cragen (cy)\nkerneveureg : crogen (kw)\nsaozneg : shell (en)\nkrogenn /ˈkrɔːɡɛn/ benel (liester krogennoù)\nKrogenn-alc'hwez war dor un iliz.\nAn nor a oa serret kloz, ha ne oa warni nag alc'houe, na krogenn. — (Erwan ar Moal, Pipi Gonto, Kemper, 1925, p. 18.)\nAr grogenn a wigouras, ar c'hlañched a savas ha dre an nor damzigor, an tri chouant a yeas en ti. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 76.)\nAn taol-se a voe graet ar Gwener aezet a-walc'h, peogiwr e oa manet an alc'hwez war ar grogenn. — (Ernest ar Barzhig, Minna ha danevelloù all..., Mouladurioù Hor Yezh, 1988, p. 105.)\n— Er grogenn emañ an alc'hwez, a hiboudas Harry. Kraouiañ anezhañ a c'hallfemp. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 181.)\ngalleg : serrure (fr)\nDiv grogenn a zo keit hag un duenn.\n↑ Meneget e w:Geriadur an Here hag e w:Geriadur Al Liamm, 2014.\nAdtapet diwar « https://br.wiktionary.org/w/index.php?title=krogenn&oldid=310084 »\nWikeriadur:Termenadurioù a vank e brezhoneg\nKemmoù diwezhañ degaset d'ar bajenn-mañ d'an 22 Gen 2021, da 14:29.


Genver | 2014 | Soubenn ar geek\nPosted in Filmoù with tags beajiñ, karantez, muntr, saoz on Genver 27, 2014 by geekezig\nPosted in Filmoù with tags beajiñ, familh, karantez, labour, Stadoù-Unanet on Genver 27, 2014 by geekezig\nM’ho peus gwelet film brudañ The secret Life of Walter Mitty ho po ur mennozh mat eus petra eo ar film, kazi tout penn-kentañ ar film a zo diskouezet.\nWalter Mitty a zo un den boutin-tre. Ne c’hoarvez netra ispisial gantañ met ur sapre hunvreer eo! (Hag e gwirionez n’eus ket kalz traoù all boutin d’an danevell orin)\nUn degouezh en e labour a lak anezhañ da seveniñ a-benn ar fin traoù a felle dezhañ ober pell ‘zo, a-raok na varvfe e dad a-daol trumm.\nPlijus ‘m eus kavet ar prantadoù hunvreoù (daveoù da filmoù all hag all), an istor karantez, ‘m eus kavet gwirheñvel ha na gemere ket re a blas a-benn ar fin. Ur film a ro c’hoant da veajiñ hag a lak da brederiañ war an traoù laosket a-gostez evit abeg pep abeg.\nKavet ‘m eus e oa fentus, brav ha me ‘zo sur eo onest da vat Ben Stiller en e oberenn. Vad a ra seurt filmoù a-wechoù!\nFilm sevenet gant Ben Stiller, SUA, 2013 (war skrammoù ar c’hwec’hkorn abaoe ar 1añ a viz Genver 2014), 1e54.\nPosted in Levrioù with tags arz, familh, karantez, lise, mignoniezh on Genver 26, 2014 by geekezig\nPosted in Levrioù with tags familh, Japan, karantez, kevredigezh, sevel bugale on Genver 20, 2014 by geekezig\nDav, pevare romant ar rummad, diouzhtu! (an eil ‘m eus ket bet tro da lenn c’hoazh hag ar pempvet ‘vo embannet e miz Ebrel war a seblant) Ne oa ket fall ouzhpenn peogwir e vez heuliet tudenn Yûko e-barzh Tsukushi. He buhez ur wech erru trizek vloaz he merc’h a vez heuliet, o tizoloiñ traoù diwar-benn he gwaz. Kregiñ a ra an traoù gant un dudenn sur eus he dibaboù ha laouen-tre gant he buhez (ret eo lârat n’eo ket fall, anat!) met tamm-ha-tamm e sil enni mennozhioù gwarizi, nec’h ha kerse.\nN’am eus ket kavet souezhus-tre ar pezh a vez dizoloet, met heverk ur wech ouzhpenn eus tuoù hegasus ar gevredigezh japanat e lec’h ma rank hêr un ti bank bras kuzhat piv eo evit bevañ “evel m’eo dleet”.\nTrist ur wech ouzhpenn met daoust da bep tra e kavan eo kontet gwelloc’h romantoù SHIMAZAKI Aki pa vezont kontet gant paotred. Plijet en deus din gwelet an tu all da istor Takashi avat. Ha piv a vo heuliet neuze ar wech o tont?\nRomant skrivet gant SHIMAZAKI Aki. Embannet gant Leméac hag Actes sud d’an 9 a viz Even 2012.\nPosted in Levrioù with tags beajiñ, Japan, kevredigezh, labour, yezh on Genver 19, 2014 by geekezig


2016 - Kronikenn 2/9 - Ar Vran hag al Louarn - Emglev Bro an Oriant\n2016 - Kronikenn 2/9 - Ar Vran hag al Louarn >\nSetu bremañ, fablenn 2 al levr I : « Le Corbeau et le Renard », anavet mat get an dud ha desket get rummadoù ha rummadoù a skolidi. An doare lakaet amañ a zo da vout kanet àr don anavet an Tralala, unan aes enta da zeskiñ hag a laka bourrapl doc’h taol pa vez kaset. Adal an naontekvet kantved e vez kavet fablennoù àr an ton-se e brezhoneg, èl ma veze kavet e galleg ivez, rak fablennoù ar Boulom La Fontaine a zo bet kanet e galleg ivez, kaer eo gouiet. Rekis eo ma plije d’an dud !\nTroet e oa bet get an Aotrou Joachim Lamour, ganet e Logunec’h e 1841 ha marv e Pondivi e 1927. Person e oa, èl Louis Le Cam, hag èl ma oa 70 % ag ar re o deus lakaet fablennoù e brezhoneg !\nD’al liesañ ne veze kavet nemet lizherenn gentañ e anv da sin e bennadoù. Reve Daniel Carré, en e vestroniezh diàr-benn Dihunamb, ha J. Malo Renault « Les Pseudonymes des Bretons 16è–20è siècle » e c’hellahe bout Luhern Kervleieu un anv-pluenn dezhañ ivez.\nBeleg e oa an aotrou Lamour enta, ha savour kantikoù. Ul levrig bihan skrivet getañ a zo anavet c’hoazh un tammig : « Bim-Bim, Mizer ha guerzenneu deverrus arall », embannet evit ar bedervet gwezh e 1907 get Dihunamb. E dibenn al levr-se e kaver « Ar Vran hag al Louarn », da vout kanet « àr don an tralala » ! Kaer ha spis e oa brezhoneg an aotrou Lamour.\n(Dihunamb ! 22, Ebrel 1907, p.361-362, sinet L. ha « Bim-Bim » 1907, p. 73-74.)\nUn deiz, madam ar Vran, àr ur barr azezet\nA zalc’he en he beg un tamm krampouezh lardet\nKent pell mestr al Louarn daet eno doc’h ar vlaz\nA glaske ar moaiand d’en diskariñ d’an diaz.\nÀr don an tralala…\nEñ ’daol enta e dok èl ul louarn desket,\nA soubl e benn d’an douar e’it diskoiñ e resped ;\nA skarzh teir gwezh e c’houg ha get ar vouezh dousañ\nA ra er feson-mañ e gomplimant kaerañ :\n"Demat, Madam ar Vran, penaos ’mañ ho yec’hed ?\nHo kwelet ker mitin, na pezh un nevezted !\nN’hoc’h eus-c’hwi eac’h , Madam, a serriñ un arum\nHag a strakiñ ho sae get ar glizh pe ar brum ?\nO, pezh un abit brav ho’eus-c’hwi gwisket hiniv !\nAr velouz ar finañ ne dosta ket d’ho liv ;\nLârit din, me ho ped, men ’mañ ar c’hemener\nEn deus troc’het e’idoc’h ur gwiskamant ker kaer ?\nMard eo ker brav ho pouezh èl m’emañ ho mantell,\nMard eo ker kaer ho kan evel ho tivaskell,\nC’hwi zo er vro a-bezh a-dra-sur ar Rouanez\nA holl ar pichoned am eus gwelet james !"\nNeuze, Madam ar Vran, evit diskoiñ he bouezh,\nA zigor bras he beg... a laosk he zamm da gouezh !\nKentizh, ar fin treisour a sailh, a bred get joe\nHep lâret na « Mersi » na « Benedesite » !\nGoude eñ lâr d’ar Vran en ur lipat e veg :\n« E gwirionez, komer, ho tamm krampouezh ’zo c’hwek ! »\nNeuze ar Vran mezhus, mes diwezhat a doui\nPenaos louarn erbet n’he atrapo ket mui !\nEn ur darzhiñ he dent : "An diaoul ag an ifern\nAz lakay da skosiñ, o milliget louern ! ..."\nSetu profit ar son : edan komz ur meulour,\nÀr ho koust, lies-mat, c’hwi ’gavo un treisour.\n eac’h : euzh, amañ evit « aon ».\n louern : louarn, luhern er skrid a-orin, a glot get « ifern ».


Ar marc’h glas, Riwal Huon (2010) | A ! Lenn...\nAr marc’h glas, Riwal Huon (2010)\nFellet oa din gortoz e vije disoñjet un tammig al levr-mañ a-raok e lenn, kement a drouz (plijus) a oa bet tro-dro dezhañ.\nN’on ket bet dipitet !\nAn titl a gaven dister da gentañ (ur march ouzhpenn grrrr) met dav eo anzav ne gomprenen ket e ster, a zo dedennus ha brav : ur poent evit an titl eta.\nKregiñ a ra al levr evel pa vije o vont da gontañ eñvorennoù yaouankiz er bed kozh war ar maez, en amzer vennniget-se a zeu diouti ar bras eus hol levrioù brezhonek 🙂 met un touell eo, pe gentoc’h, ur pennad-digeriñ nemetken. Kinnig a ra ar romant ur pont etre doareoù kozh ar bed-se ha doareoù nevesoc’h kêr. Skoet on bet gant ar pezh a lavar ar skrivagner diwar-benn ar gwask zo war an dud war ar maez e-keñver o amezeien. Divskouarn zo gant ar c’harzh… ha bevet e c’hell bezañ kêr evel un dieubiñ.\nIbil ar romant eo an tremen-se eus ur bed d’un all, ar pezh a vez merket c’hoazh er pennad gant merc’h ar c’hont.\nKlotañ a ra an dilojañ gant krennardiezh Gwenole : forzh penaos e vije aet d’unan bennak all, met heverkoc’h eo ar cheñchamant.\nDedennus eo ivez an eil lodenn, adalek ma krog an haroz gant deskiñ toiñ, met n’eo ket ken arouezius, d’am soñj.\nSkrivet eo brav, ha reizh e-keñver santout, ur boem : diskenn a ra ar gerioù war-eeun er bruched.\nUr romantig prizius eta 🙂 emichañs eo bet degemeret brav a-walc’h evit reiñ kalon da Riwal Huon da skrivañ reoù all…\nThis entry was posted on Lun, Gwengolo 3rd, 2012 at 08:35\tand tagged with glas, Huon, marc'h, Riwal and posted in Breizh, Brezhoneg, Romantoù.\tYou can follow any responses to this entry through the RSS 2.0 feed.\n« Ĉernobil, Jurij Ŝĉerbak, Bro-Ukren (1987)\nThe Wilt Alternative, Tom Sharpe, bro-Saoz (1979) »\n3 responses to “Ar marc’h glas, Riwal Huon (2010)”\nGwengolo 3rd, 2012 at 10:56\nNe oan ket bet plijet bras gant Ar marc’h glas, met kavout a ran da arguzennoù kalz kendrec’husoc’h eget ar pezh a gleven da gustum (brezhoneg yac’h hag all hag all). Un tamm sell nevez a roez din neuze.\nEvit a-sell ouzh an degemer, gant an niver a brizioù en deus bet, spi ‘m eus e kendalc’ho da skrivañ!\nGenver 12th, 2014 at 10:49\nM’eus ket bet keuz ouzh e lenn, ar levr-se. Plijet on bet g’al lodenn gentañ, dreist-holl, met an nemorant n’eo ket fall kennebeut. Daoust da se n’eo ket disi al levr, e-keñver yezh pe lusk an istor, met n’eo ket fall evit ur romant kentañ memestra.\nEbrel 13th, 2019 at 11:40\nPlijet ha dipitet war un dro ! Plijet g’ar stil, dre-vras … dipitet g’an eil lodenn ‘vat (buhez-kêr). Kêr ? Karaez ! Ur 7000 annezad bennak d’ar muiañ tout ha mat pell zo e-kreiz ar maezioù glas ! Poan ‘n eus ar Vretoned dre-vras, hag an oberour ‘n o mesk, ‘tont ‘maez o « c’hornig-broig » memestra ! Kalz dedennusoc’h vije bet ijinañ un istor liammet gant an harlu e « kêr da vat », da lâret Bro-Bariz da skwer … ha seul binvidikoc’h hag « avanturusoc’h » a-se an istor, da’m meno-me, blaz ar re nebeut gantañ, ‘benn ar fin. Da lenn memestra, evelkent !


Enepdisivouderezh - Wikipedia\nAn Enepdisivouderezh zo ul lusk a-berzh an Iliz Katolik Roman, kroget er XVvet kantved, hag Anna Bijns er penn a-raok, ha buanaet gant an Disivouderezh protestant. Hiziv e komz an istorourien eus « Kempennerezh Katolik ».\nKador-gofes en Iliz-Veur Lugo e Galiza. Kofes ar pec'hedoù a oa unan eus ar c'hemmoù etre Disivouderezh hag Enepdisivouderezh.\nEzhomm da gempennAozañ\nAdalek ar XIVvet kantved e oa splann an ezhomm da gempenn an Iliz : goulennet e veze kempenn gant prederourien gristen evel John Wyclif, Jan Hus, hag er XVIvet gant Martin Luther ha Jean Calvin.\nSenedoù-iliz a voe e Konstanz (1415-1418), Basel (1431-1449) ha Latran (Latran V) (1512-1515) da studiañ ar c'hempennoù kentañ d'ober. Sened-iliz Trento (1545–1563) avat a voe an hini pouezusañ. Gantañ e voe lakaet fin da walloberoù zo: gwerzh an induljañsoù, fallvuhez beleien hag eskibien zo. Adembannet e voe dlead ar veleien da chom hep dimeziñ. Lavaret e voe splann e ranke an eskibien chom en o eskopti.\nAdaozet e voe Curia romana ar Vatikan. Adtermeniñ ha kreñvaat a reas divizoù an Iliz diwar-benn an doueoniezh hag aozadur an Iliz. Savet e voe dogma an treuzkorfañ.\nGwellaet e voe stummadur ar veleien gant labour tud evel Ignacio de Loyola. Ar C'hempenn a voe skignet en Iliz gant tud uhel evel Peter Canisius, Carlo Borromeo, Ignacio de Loyola, Frañsez a Sal. Kemmoù en deiziadur, gortozet abaoe ouzhpenn 100 vloaz, a voe graet war-lerc'h sened-iliz Trento en 1582, gant Gregor XIII: abalamour dezhañ eo e komzer eus deiziadur gregorian.\nPierre Chaunu, Église, culture et société. Réforme et Contre-réforme, SEDES, Paris, 1984.\nAdtapet diwar « https://br.wikipedia.org/w/index.php?title=Enepdisivouderezh&oldid=1879866 »\nDernière modification le 28 Mez 2020, à 09:24\nKemmoù diwezhañ degaset d'ar bajenn-mañ d'an 28 Mez 2020, da 09:24.


Kouent Paray-le-Monial - Wikimammenn\nA. Lefournier ha Ian Salaun, 1889 (p. 49-54)\n◄ Da galon sacr Jesus Kouent Paray-le-Monial Pelerinach Paray-le-Monial ►\nSant Franses a Zal, adaleg ar penn kenta, a c’halve leanezed ar vizitasion bugale ar galon sacr, rag, emezhan, calon Jesus eo en deus savet hon urzik dister. Ha d’ar mare n’en doa c’hoas nemet peder leanez hag eur c’hoar convers, pemp en oll, e lavare en eur vus-c’hoarzin : « Me gaf din eo brema nobl avoalc’h hon urz evit caout he armou, hac an armou a garfen en defe e ve eur galon treuzet gant daou vir hag eur gurunen spern en dro dezhi, eur groaz aziouthi, gant an daou hano sacr a Jesus hag a Vari. » Urz ar vizitation en deuz e guirionez kemeret ar armou-ze. Ne deuan ket ama da verca buez al leanez eürus Mac’harit Mari. Guella ma zeo anavezet servicherez Jesus eo dre he liziri a zo bet destumet en eul levr gant he c’hoarezed.\nLavaret em euz e teue d’ar gouent hiniennou euz a verc’hed ar c’harter ep m’o divije sonch da chom enhi ; n’o doa ket c’hoas troet kein d’ar bed. Hogen e kenver unan bennag euz ar re-ma e tiskuezaz hor Zalver ar garantez infinit euz he galon sacr. Comz a rin euz a ziou.\nEr c’hoar Anna-Alexis Marechel e veler eur burzud a drugarez Doue. He c’herent a ioa hugunoted. He zad, eun dijentil a gichen Paray, a ioa bet en em c’hreat catolig, mes o veza demezet eun eil guech da eun hugunodez e teuaz adarre ive da veza hugunod. He c’hreg o veza deut intanvez o devoue ive ar c’hras da anaout ar virionez. C’hoant e devoue da c’hounit da Zoue he merc’hed, ha dreist oll ar iaouanca Anna-Alexis. Mes he merc’h a ioa re stag oc’h an hugunodach. Neuze ar vam a zonjas cas ar verc’h iaouanca ma da gouent Paray. Anna-Alexis ne devoa neuze nemet trizec vloaz ; kement avad a gasoni e devoa evel he c’hoarezed oc’h ar relijion catolik. Pa velaz e felle d’he mam he lezel er gouent, e zeaz e counnar, hag e crie : « troc’hit va fenn din, mar kirit ; troc’hit va fenn din ; guell eo ganhen eget chom ama gant ar babistezed, etouez al leanezed, ar bleizi, an diaoulou-ze ! »\nAr verc’h kez e devoa gouscoude kerent etouez al leanezed. Ar re-ma a gemeras calza zoursi anezhi ; hogen poan e devoue o clask donaat ar scodail-ze. Ar verc’h ne felle dizhi e gïz ebet chom er gouent, hag a glaske an dro da dec’het. Gouscoude ar c’hras a deuas d’he skei ; anaout a reaz ar virionez, hag en em c’hreas catolikez.\nEn amzer-ze ne velet ket ar re zoken a ioa muia troet oc’h ar bed, o lezel ar religion a gostez evel ma veler hirio. An itron Lyonn hag he merc’hed a ioa renet gant an tadou jezuisted, ha Mari-Rozali a gleve avechou guirionezou calet avoalc’h. Hogen setu ama penauz e comansaz en em zistaga dioc’h ar bed.\nEun dervez, en eisvet ar sacramant, e tistroe da bardaez euz an ilis, guisket ha fichet caer evel ma veze ato. Morse he gened n’oa bet skedusoc’h. Mignoned ha tostennerien a iea d’he heul. An dud a zelle outhi hag he admire. Setu ive eur vanden vraz a voc’h o tont euz ar meziou e kær hag o tremen dre ar ru. An oll en em denne a gostez evit ho lezel da vont ebiou. An demezel Lyonn avad, credabl o sonjal e vije respetet ive gant al loened-ze evel ma zoa respetet gant an dud, ne brijas ket frei divar ho hent. Hogen e penn ar vanden voc’h ez oa eun ouc’h bras, kement hag eun azen eme scrifagner ar vizitasion. Hema a deu eün d’an demezel, hag ep an distera respet evit he gened nag evit he dillad caer, he dibrat gant eun taol fri hag he zaol a hed var he gein, en hevelep doare ma c’helle gant he daouarn cregi en he lost evel e corden eur c’habest. Rozali gant aoun da ruilla, a zalc’he crog el lost-ze, hag a grie ; den avad ne deue d’he zicour. He c’hanfardet ne dosteant ket hag an itronezed ne gredent ket ken nebeut mont etouez ar vanden loened-ze pere a vic’he hag a rea eur safar goest da vouzara eur barreziad tud. Ar bobl a c’hoarze bete dishalana.\nEtre daou an ouc’h braz a iea ato gant he zam varzu he graou. Erfin gouscoude, he zaolas d’an douar e kichen eur voger, hag an demezel, diskennet divar gein he incane, a ieas d’he zi mezus meurbet ha stlabezet oll.\nKementse a voue eun tam ebat evit kaer oll. Bemdez an demezel Lyonn a reseve eur vers bennag, eur zon bennak great var an darvout digouezet ganthi. He unan e c’hoarze gant ar soniou-ze. Gouscoude e sonje pe gen nebeut zo da fiziout er bed ; ne zonje ket avad he guitaat. Re e carie ar frankiz a gave enhan. En em rei a rea epken muioc’h d’an oberou a drugarez, hag e lenne levriou mad eleac’h al levriou danjeruz a lenne kentoc’h.\nDoue a deuas d’he gelver en eur c’hiz all. Eur mintinvez, en he c’hambr, Rozali a velaz eun den iaouang, divar dro Lyon, en doa great al lez dezhi eur pennad mad, hag a ioa maro nebeut amzer a ioa er vrezel. Var he zaoulin edo, croaziet he zaouarn, hag e tiskueze beza ankeniet ha poaniet bras. « Ah ! demezel, emezhan, nag hen a zo Doue braz ha just ! N’eus netra vian dirag he zaoulagad : pep tra zo poezet, hag a reseo punision pe recompans ! »\nRozali a c’houlennaz oc’h an ene-ze ha salvet oa, hag e lavaraz en doa great Doue trugarez dezhi abalamour ma zoa bet mad oc’h ar beorien.\nAn ene-ze a chomaz eur pennad mad da gomz outhi, ha Rozali a voue ker strafuillet, a ioa, pa deuaz euz he c’hambr ken drouklivet, ken dishenvelezet, ma he c’havet coseet euz a zek vloaz. He mam he unan e devoa beac’h oc’h he anaout.\nNeuze an demezel a lezaz ar fouge ha plijadurezou an douar evit en em rei d’an oberou a drugarez epken ha d’ar binijen. Ne felle ket avad dezhi mont d’ar gouent ; sonjal epken en eur gouent a rea dezhi scrija ha crena.\nAn tad Colombier he alias da vont da gomz oc’h ar c’hoar Mac’harit-Mari evit tenna frouez euz he aliou. Mont a reaz evit senti ; mogeriou ar gouent avad a rea ato aoun dezhi. Mac’harit-Mari a vouie e felle da Jesus-Christ he c’haout er gouent-ze, mes ne lavaras ger dezhi hag a lezaz ar c’hras da ober oll. Rozali a deuaz erfin d’ar gouent evel pa vije poulzet, en despet dezhi hag en despet d’he zud. Ne grede ket e chomje ouspen pemzek dez er gouent. Abenn neuze, emezhi, e vije maro pe e vije deut er meas. Mes eno e cavaz ar peoc’h a glaske ; eno e voue unan a vignonezed Mac’harit-Mari, hag e tescas ganthi ar burzudou a garantez euz a galon Jesus.\nAdtapet diwar « https://br.wikisource.org/w/index.php?title=Kouent_Paray-le-Monial&oldid=161652 »


Pajenn:Le Clerc - Ma beaj Londrez, 1910.djvu/133 - Wikimammenn\nPajenn:Le Clerc - Ma beaj Londrez, 1910.djvu/133\nman brezel ken têr ha ken kri, ma oa lorc’h bras a-wejo en he gwaskerien o sonjal e oa êt pe kazi êt d’an traou. Ha kentan a rê e vije hadsevel, kresket ganti he nerz hag he splander. ’Benn neuze e oa êt da vann ar re a gave gante bean sielet warni men he be (Strakadeg).\nMar zo konfort o welet kement-man, lezet anon da laret d’ac’h, ma breudeur a Vro C’hall, ec’h eo dreist-oll evidomp. Ya, gwir eo, deio a drubuilh he deus du-man an Iliz gatolik da dreuzi en hon amzer.\nMes bezomp fians ! Hon anken a chom pell warlerc’h an hini he deus pouezet war gatoliked Bro-Zôz. N’ê ket arru evidomp amzer Herri VIII hag Elizabet. Hon eskibien, hon beleien, hon c’hristenien a zo deut d’en em stardan an eil ouz egile ken start mac’h int evel peget. Gwasker ebet na deuio a-benn d’o distagan, ha ne chomfomp ket tri gantved arôk gwelet… (Strakadeg, hopadenno hep fin). Kaset ho peus ma frazen d’ar penn gwelloc’h evit n’am mije gellet he c’has. Nan, n’hon devo ket da c’hortoz tri gantved rôk gwelet al liberte da heuilh hon relijion o tistrei war he c’hiz d’hon mamm-vro vinniget (Strakadeg, hopadenno evit ar Frans).\nMes n’ê ket hepken evit ar laouenidigez, ar c’honfort hag en esperans a dalv d’imp an deio-man a gendalc’h, hon deus da drugarekât an Otro Doue. Kemend-all ha muioc’h c’hoaz a anaoudegez vat a dleomp d’ean evit ar c’haeran eus e zonezono, evit an Eukarist, eun donezon hag an eus grêt d’an holl dud. Mes lod anê, siouaz ! n’eus ket fellet d’ê he digemer, ha lod-all, goude bean he digemeret, n’o deus ket he miret. Oh ! nag evurus ê ar broio katolik evel hon hini ! Oh ! mar gouijemp\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/133&oldid=109574 »\nKemmoù diwezhañ degaset d'ar bajenn-mañ d'an 6 Du 2017, da 12:25.